ОБРАЗЛОЖЕЊЕ

Правни основ за доношење Одлуке о буџету општине Осечина за 2017. годину је члан 43. Закона о буџетском систему (''Службени гласник РС'', бр.54/2009, 73/2010, 93/2012, 62/2013, 63/2013 – исправка, 108/2013, 142/2014, 68/2015 – др.закон и 103/2015) и члан 32. Закона о локалној самоуправи (''Службени глaсник РС'', бр. 129/2007 и 83/2014 – др.закон) којим је утврђено да скупштина локалне власти доноси одлуку о буџету локалне власти.

Законом о буџетском систему уређено је планирање, припрема и доношење буџета локалне власти, детаљно су утврђени поступци које, у поступку доношења буџета, обављају директни и индиректни корисници буџета локалне власти, јавне службе и јавна предузећа, односно правна лица над којима локална власт има потпуну или делимичну контролу, са циљем да се на најбољи начин изврши планирање, припрема и доношење буџета. Буџетским календаром предвиђени су рокови према којима се извршава поступак припреме и доношења буџета. Међутим, и ове године, Упутство за припрему буџета локалне власти за 2017. годину и пројекција за 2018. и 2019. годину објављено је тек средином новембра 2016. године.

Упутством за припрему одлуке о буџету локалне власти за 2017. годину и пројекцијом за 2018. и 2019. годину које је донео Министар финансија, утврђене су основне економске претпоставке и смернице за припрему буџета локалне власти. Основне макроекономске претпоставке за 2017. годину су стопа БДП 4,6%, инфлација 2,8%.

Основне смернице дате Упутством:

* приликом планирања прихода је потребно поћи од процене остварења за 2016. годину, при чему укупан раст не сме да буде већи од номиналног раста БДП, 4,6%
* приликом планирања расхода
  + Плате планирати на нивоу масе исплаћених плата у 2016. години, а највише до дозвољеног нивоа за исплату у складу са чланом 35. Закона о буџету Републике Србије за 2016. годину
  + И даље се примењује Закон о привременом уређивању основица за обрачун и исплату плата, односно зарада и других сталних примања код корисника јавних средстава, тако да средства добијена по основу умањења (10%) треба планирати на економској класификацији 465 – Остале дотације и трансфери
  + Дата је могућност повећања плата култури 5%, предшколским установама 6% и установама соц.заштите 5%, с тим да маса средстава за исплату плата остане на нивоу исплаћених плата у 2016. Години, а највише до дозвољеног нивоа у складу са чланом 35. Закона о буџету Републике Србије за 2016. Годину (''Службени гласник РС'', бр.103/15)
  + На ек.класификацији 414 планирати средства за решавање смањења броја запослених - отпремнине
  + Не треба планирати обрачун и исплату годишњих, божићних и других врста награда и бонуса предвиђених посебним и појединачним колективним уговорима, за директне и индиректне кориснике буџетских средстава, осим јубиларних награда за запослене који то право стичу у 2017. години
  + У оквиру групе конта 42 – коришћење услуга и роба реално планирати расходе, нарочито за извршавање расхода на име сталних трошкова (421)
  + У оквиру субвенција (451) преиспитати све програме по основу којих се додељују
  + Остале расходе (482) планирати рестриктивно
  + Набавке административне, канцеларијске опреме, аутомобила и осталих основних средстава за редован рад потребно је планирати уз максималне уштеде, тако да се само врше набавке средстава неопходних за рад.

П Р И Х О Д И

Приходи и примања буџета општине Осечина за 2017. годину планирани су у укупном износу од 313.081.000 динара, што је за око 4,67% мање у односу на планиране приходе буџета за 2016. годину.

**Уступљени порези и накнаде** планирани су у укупном износу од 85.885.000 динара и чине 27,43% укупних прихода буџета.

Приходи од пореза на зараде - према Закону о порезу на доходак грађана порез на зараде плаћа се по стопи 10% према пребивалишту запосленог и припада 74% јединици локалне самоуправе.

Порез на приход од самосталне делатности, према члану 31. до 51. Закона о порезу на доходак грађана остварује се на основу Решења пореске управе по стопи од 10%. Приход је 100% локалне самоуправе.

Порез на приход од имовине - према Закону о порезу на доходак грађана, остварује се на основу Решења пореске управе по стопи од 15%, а за приходе од издавања у закуп сопствених непокретности 20% (према висини оствареног прихода, тржишној вредности добара или услуга, бруто приходу умањеном за нормиране трошкове – описано у члану 63. ЗОПДГ). Приход 100% припада локалној самоуправи.

Порез на приход од осигурања лица - по Закону о порезу на доходак грађана обвезник је физичко лице које је остварило накнаду из осигурања. Овај приход припада локалној самоуправи 100%.

Порез на друге приходе обухвата порез на остале приходе у складу са Законом о порезу на доходак грађана, плаћа се по стопи 20% и припада општини 100%.

Порез на наслеђе и поклон - на основу Закона о порезима на имовину – остварује се по решењима Пореске управе. Локалној самоуправи припада 100%.

Порез на капиталне трансакције - на основу Закона о порезима на имовину – остварује се по решењима Пореске управе. Локалној самоуправи припада 100%.

Накнада за коришћење добара од општег интереса – у оквиру овог прихода остварује се накнада за промену намене обрадивог пољопривредног земљишта, на основу Закона о пољопривредном земљишту. Обавеза плаћања утврђује се решењем Општинске управе према тржишној вредности обрадивог пољопривредног земљишта. 40% овог прихода припада локалној самоуправи на чијој територији се налази обрадиво пољопривредно земљиште чија се намена мења, 60% припада Републици.

Накнада за коришћење шума и шумског земљишта прописана је Законом о шумама. Према члану 82. Закона о шумама јединици локалне самоуправе припада 30% оствареног прихода, а 70% Републици. Користи се наменски – за финансирање активности на унапређењу општекорисних функција шума од значаја за локалну самоуправу (комуналне, спортско-рекреативне и друге активности и објекти) у складу са програмом који доноси надлежни орган локалне самоуправе.

Таксе у корист нивоа општина - Такса за озакоњење објеката остварује се у складу са Законом о озакоњењу објеката. Уплаћује се у износу од 70% у корист јединице локалне самоуправе на чијој територији се налази незаконито изграђени објекат и у износу од 30% у корист буџета Републике Србије. Новчана средства добијена од таксе за озакоњење користе се за уређивање (припремање и опремање) грађевинског земљишта, прибављање грађевинског земљишта у јавну својину и изградњу и одржавање објеката јавне намене и комуналне инфраструктуре.

Приход од новчаних казни за прекршаје прописан је према Законом о безбедности саобраћаја. Према овом Закону јединици локалне самоуправе припада 30%, а Републици 70%. Користи се у складу са Програмом Фонда за јавни ред и безбедност који усваја Општинско веће.

**Приходи од ненаменских трансфера од Републике** планирани су, у складу са Законом о буџету Републике Србије за 2017. Годину, у укупном износу од 175.006.000 динара и чине 55,89% укупних прихода буџета.

**Изворни приходи** буџета општине планирани су у укупном износу од 52.177.000 динара, што чини 16,66% укупних прихода буџета.

Порез на имовину физичких и правних лица према Закону о порезима на имовину остварује се по решењима Локалне пореске администрације и приход је 100% локалне самоуправе.

Порези, таксе и накнаде на моторна возила – према Закону о финансирању локалне самоуправе остварује се комунална такса за држање моторних друмских и прикључних возила која се плаћа приликом регистрације возила. Утврђује се Одлуком о локалним комуналним таксама.

Боравишна такса се остварује у складу са Законом о туризму. Користи се за обезбеђивање информативно – пропагандног материјала којим се промовишу туристичке вредности и културно наслеђе, обезбеђивање туристичке сигнализације и рад туристичко – информативних центара. Утврђује је једница локалне самоуправе (Одлуком СО). Припада јединици локалне самоуправе на чијој територији су пружене услуге.

Општинске и градске накнаде - Посебна накнада за заштиту и унапређење животне средине планирана је у складу са Законом о заштити животне средине. Користи се наменски за заштиту и унапређење животне средине према усвојеном програму коришћења средстава фонда, односно локалним акционим и санационим плановима. Локална самоуправа је прописује својим актом. Припада 100% јединици локалне самоуправе.

Комунална такса на фирму остварује се у складу са Законом о финансирању локалне самоуправе. Локална самоуправа својим актом прописује обвезнике, висину, олакшице, рокове и начин плаћања ове таксе. Припада 100% јединици локалне самоуправе. Према Закону о комуналним делатностима (''Сл.гласник РС'', бр.88/2011) користи се за финансирање комуналних делатности.

Камате на средства буџета општине планиране су у складу са Законом о буџетском систему и Законом о финансирању локалне самоуправе.

Накнада за коришћење простора и грађевинског земљишта планирана је у складу са Законом о финансирању локалне самоуправе. Локална самоуправа својим актом прописује обвезнике, висину, олакшице, рокове и начин плаћања ове таксе. Припада 100% јединици локалне самоуправе. Према Закону о комуналним делатностима користи се за финансирање комуналних делатности.

Приходи од продаје добара и услуга или закупа планирани су у складу са Законом о буџетском систему и Законом о финансирању локалне самоуправе. У оквиру ових прихода планирани су приходи од продаје добара и услуга и приходи од давања у закуп Спортског центра, месних заједница, Народне библиотеке и Предшколске установе. Локални орган надлежан за финансије води евиденцију о приходима оствареним од закупа по корисницима. Користи се наменски за куповину, изградњу, текуће поправке и одржавање зграда и објеката и набавку и одржавање опреме.

Таксе у корист нивоа општина– у оквиру овог прихода остварују се општинске административне таксе, накнада за уређивање грађевинског земљишта и такса за озакоњење објеката. Општинске административне таксе остварују се у складу са Законом о буџетском систему и Законом о финансирању локалне самоуправе. Висина општинских администартивних такси утврђује се актом који доноси Скупштина општине. Накнада за уређивање грађевинског земљишта остварује се у складу са Законом о планирању и изградњи. Јединица локалне самоуправе прописује мерила за утврђивање висине накнаде за уређивање грађевинског земљишта. Средства добијена од накнаде за уређивање грађевинског земљишта користе се за уређивање грађевинског земљишта, прибављање грађевинског земљишта, изградњу и одржавање објеката комуналне инфраструктуре.

Приходи општинских органа остварују се у складу са Законом о буџетском систему и Законом о финансирању локалне самоуправе. То су приходи које својом делатношћу остваре органи и организације општина.

Приходи од новчаних казни за прекршаје изречених у прекршајном поступку за прекршаје прописане актом Скупштине општине, као и одузета имовинска корист у том поступку планирани су у складу са Законом о финансирању локалне самоуправе.

**Примања од продаје непокретности планирана су у износу од 13.000 динара.**

Средства из додатних прихода буџетских корисника планирана су у износу од 8.674.000 динара.

Одлуком о буџету општине Осечина за 2017. годину планирано је и 3.200.000 динара пренетих неутрошених средстава из ранијих година.

Р А С Х О Д И

Расходи који ће се финансирати из буџетских средстава у 2017. години планирани су у укупном износу од 313.081.000 динара.

Расходи буџетских корисника који ће се финансирати из сопствених прихода

и прихода од трансфера од Републике планирани су у износу од 8.674.000 динара.

Расходи који ће се финансирати из нераспоређених средстава из ранијих година планирани су у износу од 3.200.000 динара.

Средства буџета, средства из сопствених извора буџетских корисника, као и средства из осталих извора, у укупном износу од 324.955.000 динара распоређена су, у посебном делу расхода, по корисницима и наменама.

**Расходи Скупштине општине**

У оквиру програмске активности Функционисање скупштине планирани су следећи расходи:

411 - Плате, додаци и накнаде запослених (зараде) – Плате председника и секретара Скупштине општине за 12 месеци, планиране на нивоу исплаћених плата у 2016. години, у складу са смерницама датим у Упутству

412 – Социјални доприноси на терет послодавца – Доприноси на терет послодавца везани за исплату плата

414 – Социјална давања запосленима – помоћ запосленима у случају болести, смрти члана уже породице и слично

415 – Накнаде трошкова за запослене – превоз на посао и са посла за 12 месеци за једног запосленог

421 – Стални трошкови – путно осигурање запослених у случају путовања у иностранство

422 – Трошкови путовања - трошкови дневница превоза и смештаја запослених на службеном путовању у земљи и иносранству

423 – Услуге по уговору – у оквиру ове апропријације планиране су накнаде за рад одборника, као и чланова радних тела Скупштине општине, чланарина Регионалној развојној агенцији, накнаде за рад бирачких одбора и остале услуге по уговору за рад Општинске изборне комисије, као и остале услуге по уговору које обухватају трошкове репрезентације, услуге оглашавања и сл.

426 – Материјал – Расходи за канцеларијски и остали материјал неопходан за рад Скупштине општине и Општинске изборне комисије

465 – Остале дотације и трансфери – умањење зарада 10% по Закону о привременом уређивању основице за обрачун и исплату плата и других сталних примања код корисника јавних средстава

481 – Политичке партије – средства за редован рад политчшких субјеката у складу са Законом о финансирању политичких активности

Додела годишње награде – Средства за исплату новчаних награда најуспешнијим грађанима (бруто износ)

У оквиру програмске активности Остваривање и унапређивање јавног инстереса у области јавног информисања планиран је пренос седница Скупштине општине на локалној радио станици.

**Расходи Председника и Општинског већа**

У оквиру програмске активности Функционисање извршних органа планирани су следећи расходи:

411 - Плате, додаци и накнаде запослених (зараде) – Плате председника општине, заменика председника оптине и једног помоћника председника општине за 12 месеци, планиране на нивоу исплаћених плата у 2016. години, у складу са смерницама датим у Упутству

412 – Социјални доприноси на терет послодавца – Доприноси на терет послодавца везани за исплату плата

414 – Социјална давања запосленима – помоћ запосленима у случају болести, смрти члана уже породице и слично

421 – Стални трошкови – путно осигурање запослених у случају путовања у иностранство

422 – Трошкови путовања - трошкови дневница превоза и смештаја запослених на службеном путовању у земљи и иносранству

423 – Услуге по уговору – највећи део ових расхода планиран је за исплату накнада за рад чланова Општинског већа, накнада по Уговору о допунском раду једног помоћника председника општине, трошкове оглашавања, трошкове репрезентације, поклона. Мањи део ових средстава планиран је за остале непредвиђене расходе који се односе на услуге по уговору.

426 – Материјал – Део расхода за канцеларијски и остали материјал неопходан за рад председника општине, његових помоћника, заменика и Општинског већа

465 – Остале дотације и трансфери – умањење зарада 10% по Закону о привременом уређивању основице за обрачун и исплату плата и других сталних примања код корисника јавних средстава

Прослава Дана општине и општинске славе – Расходи за репрезентацију, поклоне поводом Дана општине и општинске славе, као и за организовање културно – забавног програма поводом овог обележавања.

У оквиру програмске активности Остваривање и унапређивање јавног инстереса у области јавног информисања планирани су расходи за медијске услуге радија, телевизије, као и штампаних медија.

**Расходи Општинске управе**

За функционисање општинске управе планирани су следећи расходи:

На функционалној класификацији 130:

411 - Плате, додаци и накнаде запослених (зараде) – Плате запослених општинске управе за 12 месеци, планиране на нивоу исплаћених плата у 2016. години, у складу са смерницама датим у Упутству

412 – Социјални доприноси на терет послодавца – Доприноси на терет послодавца везани за исплату плата

414 – Социјална давања запосленима – отпремнине, помоћ запосленима у случају болести, смрти члана уже породице и слично

415 – Накнаде трошкова за запослене – трошкови превоза запослених на посао и са посла за 12 месеци

416 – Награде запосленима и остали посебни расходи – планирана је једна јубиларна награда за запосленог који то право стиче у 2017. Години за 10 година рада у Општинској управи

421 – Стални трошкови – расходи за електричну енергију, грејање, комуналне услуге, телефоне, мобилне телефоне, интернет, телевизију, остале услуге комуникације, услуге доставе, расходи за осигурање објеката, возила и остале опреме, осигурање запослених

422 – Трошкови путовања - трошкови дневница превоза и смештаја запослених на службеном путовању у земљи и иносранству

423 – Услуге по уговору – накнаде по уговору о делу за два члана комисије за попис незаконито изграђених објеката за 12 месеци, расходи за одржавање софтвера, котизације за семинаре, издаци за стручне испите, услуге штампања, оглашавања, расходи за услуге екстерне ревизије завршног рачуна буџета општине, расходи за репрезентацију, поклоне, расходи за оржаање електронског система за евиденцију присуства запослених, расходи за обезбеђење, чланарина СКГО, одржаање GPS уређаја на једном службеном возилу, услуге превоза на сајмове и друге догађаје. У оквиру ове апропријације за 2017. Годину, планирана је и услуга израде инетрнет портала за инвеститоре.

424 – Специјализоване услуге – накнаде за рад чланова интерресорне комисије, геодетске услуге везане за рад инспекцијских служби Општинске управе, технички прегледи возила, серисирање ватрогасне опреме, урамљивање и слично

425 – Текуће поправке и одржавање – У оквиру ове апропријације за 2017. Годину, у складу са Закључком Владе РС, број 400-11015/201, од 17.11.2016. године, планирана су средства за реконструкцију и уређење фасаде на зградама које су у власништву општине. Поред тога, планирани су расходи за остале поправке и одржавање објеката и опреме.

426 – Материјал – У оквиру ове апропријације планирани су расходи за канцеларијски материјал, стручну литературу непходну за рад запослених, гориво (бензин, дизел, ТНГ) и остали амтеријал за возила Општинске управе, расходи за средства за одржавање хигијене, као и ситан инвентар.

441 – Отплата домаћих камата – Камата на куповину возила путем лизинга, планирана на основу амортизационог плана отплате лизинга

465 – Остале дотације и трансфери – умањење зарада 10% по Закону о привременом уређивању основице за обрачун и исплату плата и других сталних примања код корисника јавних средстава

482 – Порези, обавезне таксе, казне и пенали – У оквиру ове апропријације планирани су расходи за републичке и општинске таксе приликом регистрације возила, као и у друге сврхе (овера потписа и сл.), трошкови вештачења и сл.

512 – Машине и опрема – Планиран је наставак отплате возила по Уговору о лизингу из 2016. Године (12 рата), а одређени мањи део средстава планиран је за набавку остале опреме неопходне за рад и функционисање свих органа општине

515 – Нематеријална имовина – У оквиру ове апропријације планирана су средства за набавку софтвера за припрему плана буџета општине.

На функционалној класификацији 112:

421 – Стални трошкови – провизија Управе за трезор за промет на рачуну извршења буџета општине, као и његовим подрачунима

На функционалој класификцији 422 - шумарство – планирани су расходи који ће се финансирати из наменских средстава остварених од накнаде за коришћење шума и шумског земљишта и то за поправку шумског пута и за набавку садница, а у складу са Законом о шумама.

Програмска активност Сеервисирање јавног дуга односи се на наставак отплате кредита Фонду заразвој по Уговорима из 2011. Године и то за изградњу Ученичког дома и за реконструкцију зграде Народне библиотеке.

Текућа и стална буџетска резерва планиране су у складу са Законом о буџетском систему (члан 69. и 70.).

У оквиру програмске активности Ванредне ситуације планирани су, пре вега, расходи за рад и опремање јединице за цивилну заштиту. Поред тога, део средства је планиран и за накнаду штете, као и поправке инфраструктуре у случају настанка штете у ванредним ситуацијама.

Учешће општине у санацији штете од поплаве и клизишта – у оквиру овога планирани су расходи за услуге надзора и геодетске услуге везано за санацију штете од клизишта и поплава из 2014. године.

Програмска активност Просторно и урбанистичко планирање односи се на израду Урбанистичког плана Пецке.

У оквиру програма Комуналне делатности планирани су расходи за јавну расвету (трошкови електричне енергије, поправке и одржавање и изградња јавне расвете), расходи за одржавање јавних зелених површина (кошење траве, уређивање и сл.), одржавање чистоће у Осечини и Пецкој, средства за зоохигијену (збрињавање паса луталица, превоз угинулих животиња и сл.), накнаде штете за ујед паса луталица (по решењима Општинског већа и по решењима суда, путем принудне наплате). Поред тога, у оквиру овог програма, планирани су и расходи за одржавање гробаља у Осечини и Пецкој, субвенције ЈКП ’’Осечина’’за изградњу и одржавање водовода. Програмска активност Остале комуналне услуге односи се на уређење речних корита и дератизацију (еккласификација 424) и накнаду за одводњавање која се по решењу плаћа ЈВП ’’Србијаводе’’ (ек.класификација 482).

У оквиру пројекта Набавка опреме за ЈКП ’’Осечина’’ планирана је субвенција ЈКП ’’Осечина’’ за набавку камиона кипера.

У оквиру програма Локални економски развој планирана су средства за реализацију стручне праксе, као и субвенције за подстицаје за самозапошљавање.

У оквиру програма Развој пољопривреде предвиђени су расходи и субвенције у складу са предлогом програма мера подршке за развој пољопривреде за општину Осечина (суфинансирање камата на пољопривредне кредите, набавка садница, подстицаји за пчеларе, набавка оваца, набавка опреме и механизације, регресирање премије осигурања, поетна помоћ за покретање пословања за младе пољопривредниек и развој малих пољопривредних газдинстава). У оквиру овог програма предвиђена су и средства за дотације НВО из области пољопривреде.

Програм Заштита животне средине односи се на расходе Буџетског фонда за заштиту животне средине. Ови расходи планирани су на основу предлога програма наведеног Буџетског фонда, а финансираће се из наменских средстава остварених од посебне накнаде за заштиту и унапређење животне средине (остварених у 2017. години, као и пренетих неутрошених из ранијих година).

Поред тога, у оквиру програма Заштита животне средине планиране су и субвенције за изградњу и одржавање канализације, као и средства за дотације НВО из области заштите животе средине.

У оквиру програма Путна инфраструктура планирани су расходи за изградњу и одржавање путне инфраструктуре, за решавање имовинских односа (куповину земљишта) везано за изградњу и одржавање путева. И за 2017. годину су планирана средства на име учешћа општине у изградњи обилазнице (учешће у изградњи и набавка земљишта за изградњу обилазнице).

Поред тога, у оквиру овог програма планирани су и расходи Буџетског фонда за јавни ред и безбедност који ће се финансирати из наменских средстава остварених од новчаних казни за прекршаје. Ови расходи су планирани на основу предога програма за коришћење ових средстава.

У оквиру програма Путна инфраструктура планирани су и расходи за услуге јавног превоза путика који се односе на финансирање одређених аутобуских линија у циљу решавања проблема превоза грађана.

Такође су, у оквиру овог програма планирани и расходи који се односе на функционисање паркинг сервиса (услуге контроле коришћења паркинг места, одржавање софтвера за евиденцију наплате и друго), као и изградњу нових паркинг места у 2017. години.

У оквиру програма Социјална и дечја заштита планирани су расходи за студентске стипендије, учешће општине у пројектима Комесаријата за избеглице, финансијску подршку породицама за новорођену децу, дотације Црвеном крсту Осечина, дотације НВО из области социјалне заштите, као и остале накнаде за социјалну заштиту из буџета општине.

Програм Здравствена заштита обухвата накнаде за утврђивање смрти (мртвозорство) и дотације НВО из области здравствене заштите.

У ооквиру програма Развој културе планирани су расходи за информисање и дотације НВО из области културе и верске организације.

У оквиру програма Развој спорта и омалдине планиране су дотације НВО из области спорта (Спортски савез и спортски клубови) и расходи који се односе на активности Канцеларије за младе.

**Расходи Општинског јавног правобранилаштва**

У овом делу планирани су трансфери граду Ваљево на име финансирања дела плате заједничког јавног правобраниоца, на основу предлога финансијског плана за 2017. Годину, а у складу са Одлуком о Заједничком правобранилаштву Града Ваљева и Општина Лајковац, Љиг, Мионица и Осечина и Споразумом о начину финансирања и обезбеђењу средстава за рад Заједничког правобранилаштва број ЈП-4/15, од 23..01.2015. године, према којима општина Осечина учествује са 5% у финансирању овог органа.

**Расходи Центра за социјални рад ’’Напредак’’**

У оквиру овог дела планирани су расходи за функционисање ове установе и то банкарске услуге, трошкови електриче енергије, грејања, комуналних услуга, телефона, мобилног телефона, услуге доставе, услуге чишћења, одржавања рачунара и софтвера, израда софтвера, расходи за регистрацију возила, текуће поправке и одржавање опреме.

Поред тога, планирани су расходи за превоз ученика у средњем образовању, као и проширена права из области социјалне заштите (једнократне помоћи, исхрана ученика, школа за основно образовање одраслих, трошкови сахрањивања и сл.).

Пројекта ’’У сусрет потребама старих’’ реализује се у циљу пружања помоћи за 18 породица, лица са најнижим пензијама која живе сама, сродници нису у могућности да им помогну. Такође се за 30 жена у току целе године организују дружења и одржавају радионице у ппросторијама удружења пензионера, уз једног водитеља, и један излет.

Ангажоване су две геронто домаћице за по 9 породица. У оквиру ових расхода планиране су накнаде за две геронто домаћице за 12 месеци (по два сата седмично), накнаде за чланове тима пројекта (координатор, водитељ радионица, рачуноводствени радник), материјални трошкови радионица (канцеларисјки материјал, репрезентација, материјал за осебне намене), један излет зажене у току године, средства за хигијену, лична опрема за геронто домаћице, трошкови електричне енергије, комуналних услуга, поправки и трошкови платног промета.

**Расходи Дома здравља Осечина**

За функционисање установе Дом здравља Осечина у 2017. години планирани су расходи за финансирање прековрееног рада и дежурства, као и рада информатичара, текуће поправке и одржавање (поправке и одржавање грађевинских објеката и медицинске, лабораторијске администативне опреме и сл.), набавка администативне, медицинске опреме и уградне опреме (рачунари, штампачи, клима, горионик, ваге са висинометром, ЕКГ апарат, стоматолошка столица и сл.).

Током 2017. године планирани су следећи пројекти :

1.Уговори о лизингу – пројекат обезбеђује отплату лизинга за санитетска возила за превоз болесника у хитним случајевима и превоз болесника на дијализу до Болнице Ваљево. Током 2017 је планирано измирење обавеза по Уникредит лизингу и набавка новог теренског возила.

2.Ангажовање лекара специјалиста – Пројекат омогућава специјалистичке прегледе становништва у месту боравка, а самим тим и квалитетнију доступност здравствених услуга са секундарног нивоа здравствене заштите, брже дијагностификовање и лечење пацијената. Планирано је ангажовање доктора специјалиста и то: неуропсихијатра, пнеумофтизиолога и гастроентеролога.

3.Набавка рендген апарата – Пројекат омогућава прегледе становништва и брже, корисније и ефикасније дијагностификовање. Радилошка дијагностичка анализа даје пуно података који су одлучујући за даље збрињавање и контролу болести. Током 2016 године за потребе пројекта је издвојено 4.000.000,00 динара, док је за 2017. годину предвиђен износ од 657.400,00 динара за коначну реализацију пројекта.

**Историјски архив Ваљево**

Планирана су средства за финансирање дела расхода ове установе, на основу Уговора према ком општина Осечина учествује у финансирању у одређеном проценту.

**Одељење ваљевског музеја у Осечини**

Активности одељења ваљевског музеја у Осечини се реализују у складу са регионалном надлежношћу Народног музеја Ваљево, а на основу Закона о културним добрима и пратећим уредбама, а заснивају се на прикупљању, стручној обради, презентовању покретних културних добара и организација јавних програских активности. Општина Осечина финансира рад овог Одељења и у оквиру тога за 2017. Годину планирани су расходи за плату једног запосленог, трошкови путовања, услуге по уговору, специјализоване услуге, текуће поправке и одржавање, материјал, опрема и нематеријална улагања.

**Расходи ОШ ’’Браћа Недић’’ Осечина**

**Социјална давања запосленима**

На овој позицији планирана су средства за исплату запосленима у случају болести или смрти члана уже породице.

**Накнаде трошкова за запослене**

Накнада трошкова превоза за долазак и одлазак на посао. Ова позиција је планирана на основу трошкова и цена карата из 2016. године и планираног повећања у 2017. години.

**Награде запосленима и остали посебни расходи**

Планиране су јубиларне награде за запосене који то право стичу у 2017. години. Право на јубиларну награду има четворо запослених за 35 година стажа, троје за 30 година, стажа, два запослена за 20 година и један запослени за 10 година стажа. Укупна потребна средства за исплату јубиларних награда планирана су на основу просечне зараде у Републици Србији у 2016. години и очекиваног повећања зарада у 2017. години.

**Стални трошкови**

У оквиру ове алинеје планирани су расходи за платни промет, трошкови електричне енергије, комуналних услуга, огрева, телефона, мобилних телефона, осигурања запослених, објеката и опреме.

**Трошкови путовања**

У оквиру трошкова путовања планирани су трошкови дневница за службена путовања и смештај запослених на службеним путовањима и смештај на Републичким такмичењима запослених и ученика.

**Превоз ученика**

У оквиру ове алинеје планиран је превоз ученика за 10 месеци у току школске године.

**Услуге по уговору**

У оквиру ове алинеје планирани су расходи за котизације за семинаре, услуге превоза и утовара угља, сервис противпожарних апарата, издаци за стручне испите, услуге надзора, накнада по уговору за личног пратиоца за ученике који се школују по ИОП-у, остале услуге по уговору

**Специјализоване услуге**

У оквиру ове алинеје планирани су расходи за санитарне прегледе запослених, микробиолошки преглед воде, услуге безбедности и здравља на раду, остале специјализоване услуге.

**Текуће поправке и одржавање**

На овој позицији су планирана средства за одржавање учионица, поправку опреме и одржавање грађевинских објеката школе. Планирана је замена оштећених врата по учионицама и оштећених прозора. Планирано је кречење учионица и кабинета.

**Материјал**

На овој позицији планирана су средства за набавку горива и осталог материјала за превозна средства, канцеларијског материјала, алaта и ситног инвентара, резервних делова за потребе школе, матерјала за образовање. Планирана је набавка заштитног одела за запослене и медицинског материјала.

**Порези, обавезне таксе, казне и пенали**

На овој позицији су планирана средства за плаћање такси приликом регистрације возила, као и остале таксе.

**Зграде и грађевински објекти**

У 2017. години планирана су средства за израду идејних пројеката за потребе школе у износу од 150.000 динара. Други пројекат се односи на уређење платоа школског дворишта, који је започет 2016. године. Планирана је поставка плочица на степеништу и другим површинама у матичној школи. Вредност пројекта у 2017. години износи 200.000 динара. Највећа средства на овој позицији су планирана за израду санитарног чвора са септичком јамом у школи у Горњем Црниљеву у износу од 750.000 динара.

**Машине и опрема**

Буџетом за 2017. годину планирана је набавка десктоп и лаптоп рачунара који би се користили за потребе унапређења информатичког знања ученика. Планирана је набавка 10 рачунара у вредности од 300.000 динара. На овој позицији планирана су средства у износу од 200.000 динара за набавку опреме која није предвиђена пројектом.

**Расходи ОШ ‘’Војвода Мишић’’ Пецка**

**Социјална давања запосленима**

На овој позицији планирана су средства за исплату запосленима у случају болести или смрти члана уже породице.

**Накнаде трошкова за запослене**

У оквиру ове алинеје планиран је превоз запослених на посао и са посла за 29 запослених.

**Награде запосленима и остали посебни расходи**

У оквиру ове алинеје планиране су јубиларне награде за запослене који то право стичу у 2017. Години.

**Стални трошкови**

У оквиру ове алинеје планирани су расходи за платни промет, трошкови електричне енергије, комуналних услуга, огрева, телефона, мобилних телефона, осигурања запослених, објеката и опреме.

**Трошкови путовања**

У оквиру трошкова путовања планирани су трошкови дневница за службена путовања и смештај запослених на службеним путовањима, као и превоз и смештај на републичким такмичењима.

**Превоз ученика**

У оквиру ове алинеје планиран је превоз ученика за 10 месеци у току школске године.

**Услуге по уговору**

У оквиру ове алинеје планирани су расходи за котизације за семинаре, издаци за стручне испите, и остале услуге по уговору

**Специјализоване услуге**

У оквиру ове алинеје планирани су расходи за санитарне прегледе запослених, микробиолошки преглед воде, услуге безбедности и здравља на раду, сервис ватрогасне опреме и остале специјализоване услуге.

**Текуће поправке и одржавање**

Одржавање матичне школе, као и предвиђена одржавања у издвојеним одељењима школа Гуњака, Драгодола и Царине, одржавање школског фудбалског стадиона, кошење, и друге ситне поправке.

**Материјал**

Обухвата канцеларијски материјал, гориво и остали материјал за превозна средства, хемијска и остала средства за одржавање хигијене школских просторија у школи Пецкој и на терену, стручну литературу за потребе запослених, материјал за образовање.

**Порези, обавезне таксе, казне и пенали**

На овој позицији су планирана средства за плаћање такси приликом регистрације возила, као и остале таксе.

**Машине и опрема**

Средства су планирана за набавку намештаја у учионицама и канцеларијама.

**Енергетска ефикасност у јавним зградама**

У оквиру овог пројекта планирно је учешће општине у реализацији пројекта који води Министарство образовања, науке и технолошког развоја Републике Србије.

Општина Осечина се у Писму о намерама и обавезама обавезује да ће обезбедити потребан материјал и радну снагу неопходну за извођење следећих радова: спортска сала - реконструкција древеног пода и реконструкција крова; бојење унутрашњости целе школе; замена громобранске инсталације и електро инсталације у кухињи. У оквиру овог пројекта улази и замена опреме у кухињи.

Како су радови каснили, тако је и рок за завршетак радова померен, па самим тим и плаћање и извођење започетих радова се помера у 2017. годину.

Набавака опреме у кухињи у целости се преноси за 2017. годину.

**Расходи за средње образовање**

Економска класификација 415-Накнаде трошкова за запослене

Планирана средства у износу од 850.000,00 динара односе се на накнаду трошкова превоза запослених на посао и са посла у висини цене превозне карте у јавном саобраћају, што је регулисано Чл.118 тачка 1 Закона о раду. Накнаду трошкова превоза користи 32 радника, што према тренутно важећој цени карте и приложеном обрачуну износи око 80.000,00 динара на месечном нивоу.

Економска класификација 421-Стални трошкови

Планирана средства у износу од 110.000,00 динара односе се на покриће трошкова интернета и набавку огрева.

Економска класификација 425-Текуће поправке и одржавање

Планирана средства у износу од 180.000,00 динара односе се на текуће поправке и одржавање зграде и опреме.

У току 2017 планирани су молерски радови у учионицама,поправке ел.инсталација , поправке крова и остали трошкови текућег одржавања.

Економска класификација 426-Материјал

Планирана средства у износу од 160.000,00 дин. односе се на набавку маретијала за образовање, (маркери за беле табле, креде, сунђери, обрасци диплома и записника и др.матер.за несметано извођење наставе), и набавку средстава за редовно одржавање хигијене.

**Расходи месних заједница**

421 – Стални трошкови – у оквиру ове апропријације планирани су расходи за провизију Управе за трезор за промет на рачунима месних заједница, трошкови службених мобилних телефона председника месних заједница

425 – Текуће поправке и одржавање – поправке и одржавање објеката инфраструктуре

482 – Порези, обавезне таксе и казне – Накнада за одводњавање ЈВП ’’Србијаводе’’ за све месне заједнице, таксе прииком овере потписа за председнике месних заједница и слично

**Расходи Народне библиотеке Осечина**

**411 и 412** ПЛАТЕ И ДОДАЦИ ЗАПОСЛЕНИХ и СОЦИЈАЛНИ ДОПРИНОСИ НА ТЕРЕТ ПОСЛОДАВЦА

Планирана је исплата плата запосленима за 12 месеци, на нивоу из 2016. Године.

**414**  СОЦИЈАЛНА ДАВАЊА ЗАПОСЛЕНИМА

Планирана је помоћ за раднике у случају болести или смрти члана.

**415**  НАКНАДА ЗА ПРЕВОЗ ЗАПОСЛЕНИХ

За 2017. годину планирана је накнада за превоз једног запосленог. Процена трошкова на месечном нивоу износи 10.000,00.

**416**  ЈУБИЛАРНЕ НАГРАДЕ

У 2017. години 2 запослена при Народној библиотеци Осечина стичу услове за јубиларну награде, један за 35 година, а други за 30 година радног стажа.

**421** СТАЛНИ ТРОШКОВИ

У 2017. години планира се набавка 25 тона угља и 20 м3 дрва за огрев, утрошак електричне енергије за зграду библиотеке у Осечини и издвојено одељење у Пецкој, комуналне услуге, услуге коминикације, трошкови осигурања, трошкове платног промета.

**422**  ТРОШКОВИ ПУТОВАЊА

На овој ставци планиране су посета Сајму књига, семинари, предавања и радионице у Народној библиотеци Србије, посете књижевним промоцијама и изложбама.

**423**  УСЛУГЕ ПО УГОВОРУ

У оквиру услуга по уговору у 2017. г. Планирани су трошкови котизација за семинаре Народне библиотеке Србије, услуге штампања, услуге рекламе и пропаганде, услуге репрезентације и остале стручне услуге.

**424** СПЕЦИЈАЛИЗОВАНЕ УСЛУГЕ

У оквиру услуга културе за 2017. г. планира се одржавање 10 књижевних промоција где ће гости бити значајнија имена домаће књижевности.

**425** ТЕКУЋЕ ПОПРАВКЕ И ОДРЖАВАЊЕ

У оквиру ове групе расхода за 2017. г. планиране су текуће поправке и одржавање зграда и објеката, опреме, као и културо-историјских споменика.

**426**  МАТЕРИЈАЛ

Планирају се средства за канцеларијски материјал, часописе, новине, стручну литературу за образовање запослених, гориво, материјале за културу, материјале за одржавање хигијене и остали материјал.

**465** – УМАЊЕЊЕ ПЛАТА у складу са Законом

**511** ПРОЈЕКТНА ДОКУМЕНТАЦИЈА

У 2017.години планирана је израда грађевинског пројекта за део зграде у коме је смештен биоскоп.

**512**  МАШИНЕ И ОПРЕМА

У 2017. г. планира се набавка следеће опреме:

1. 4 полицe за читаоницу дечјег одељења и витрину за завичајну збирку
2. Косилицу
3. Фиксни радијатор за Издвојено одељење Библиотеке у Пецкој
4. 1 широкопојасни микрофон
5. Опрему за аутоматизовану позајмицу

**515**  НЕМАТЕРИЈАЛНА ИМОВИНА

У 2017. г. из буџетских средстава планирана је набавка 750 књига за Библиотеку у Осечини и издвојено одељење у Пецкој.

Пројекат ''Подгорина " Србијада " 'проф. Велибора Видића усмерен је на развијање културно-историјског идентитета наше локалне заједнице. Реч је о монографији која доноси историјске изворе о настанку Подгорине и њених насеља. Књига се штампа као монографска публикација у 300 примерака. Намењена је ширем читалачком кругу.

Пројекат " Галерија " односи се на делатност Галерије у оквиру чијег рада се предвиђају изложбе слика, скулптура и фотографија, као и креативне радионице, које су намењене деци и младима.

Ликовна колонија ''Подгорина'' доприноси уметничком развоју и представљању наше локалне заједнице. Поред угледних уметника из наше земље, на колонији учествују и уметници аматери из нашег краја.

Пројекат ''Прело'' реализује се са жељом и циљем да народно стваралаштво и обичаје нашег краја сачувамо од заборава, старије суграђанке поново окупимо, а да младе људе упознамо са начином живота наших предака.

Сусрети села Подгорине се организују са циљем да се активирају житељи села и да се окупљају кроз разне културне програме.

У буџету Народне библиотеке Осечина за 2017. Годину, планиран је и део расхода који ће се финансирати из сопствених прихода ове установе у укупном износу од 300.000 динара.

**Расходи Спортског центра ''Осечина''**

411 и 412 – Плате, додаци и накнаде запослених И Социјални доприноси на терет послодавца - Планирана је исплата плата запосленима за 12 месеци, на нивоу из 2016. Године.

421 – Стални трошкови – Планирани су трошкови електричне енергије, комуналних услуга, услуге доставе, трошкови мобилног и фиксног телефона, интернета, расходи за осигурање запослених, објеката и опреме, набавка огрева.

422 – Трошкови путовања – дневнице за службена путовања запослених.

423 – Услуге по уговору – Планиране су услуге одржавања и чишћења објеката, противпожарне услуге, трошкови репрезентације, услуге штампања, котизације, услуге одржавања софтвера, остале услуге по уговору (поклони, пехари, медаље).

424 – Специјализоване услуге – Услуге спасилачке службе, услуге организовања школе пливања, услуге организовања турнира, услуге микробиолошког прегледа воде, здравствена заштита.

425 – Текуће поправке и одржавање - Кречење и одржавање мотела, интерната, зграде свлачионица, одржавање хале (поправка крова, санитарних чворова...), поправка и одржавање справа справа у фитнесу и теретани, поправка и одржавање базена.

426 – Материјал – Набавка хлора и хемије за одржавање базена, набавка средства за чишћење мотела и хале, материјал и алат за рад са основним средствима, радне униформе, материјал за спорт, пиће и сладоледи на базенима.

465 – Умањење плата у складу са Законом.

482 – Порези, обавезне таксе, казне и пенали – Републичке, општинске и судске таксе

511 – Зграде и грађевински објекти - Унутрашњи радови на спрату зграде свлачионица (глетовање, кречење, гипсани радови), унутрашњи радови на спрату зграде мотела, санација рубних плочица и преливног канала свих базена, санација простора између великог и средњег базена, пројектна документација, радови на санацији цеви базена и филтерског постројења, набавка и уградња тобогана.

512 – Машине и опрема

У оквиру пројекта ''Отворене забавне школе фудбала и турнири'' планирана је котизација за учешће, превоз деце, сендвичи и сокови, организација забавне школе у Пецкој (два дана), превоз деце на заврни турнир у Београду, семинар за тренере, учешће на регионалној школи у Босни и Херцеговини.

У оквиру пројекта Универзалне спортске школе планирана је израда плана и програма рада у спортској школи, иницијано, контролно и завршно тестирање деце у Осечини и Пецкој, обрада и анализа добијених резултата.

Пројекат ''Реконструкција и доградња спортске хале подразумева учешће општине у случају да Република Србија додели средства из републичког буџета за ову намену.

Део расхода Спортског центра ''Осечина'' ће се финансирати из прихода који ће се остварити делатношћу ове установе, а преко рачуна за уплату јавних прихода на рачун буџета општине.

**Расходи Предшколске установе ''Лане''**

**411 и 412 -плате по основу цене рада(зараде) -** Плате, додаци и накнаде запослених - Планирана је исплата плата запосленима за 12 месеци, на нивоу из 2016. Године

**414-социјална давања запосленима**

Средства планирана за отпремнину запосленог приликом одласка у пензију, најмање у висини три просечне зараде.

**415-накнаде за превоз запослених**

Накнада трошкова превоза за долазак и одлазак са рада исплаћује се за једанаесторо запослених,и то: за једног запосленог из Лознице, троје из Ваљева,и седморо на релацијима Лопатањ, Драгијевица, Остружањ, Драгодол, Горње Црниљево, Гуњаци. Као основица за обрачун узете су цене карата у 2016.години. Приликом планирања потребних средстава за наредну годину у обзир је узета маса средстава потрошена у 2016.години.

**416-награде, бонуси и остали посебни расходи**

Јубиларне награде за троје запослених за десет година рада у установи. У обзир је узета последња просечна нето зарада у РС (По Правилнику о раду ПУ „Лане“ за десет година рада у установи исплаћује се 50% од просечне зараде у Републици).

**421- стални трошкови** - трошкови платног промета, енергетске услуге(угаљ,дрво), комуналне услуге, услуге телекомуникације, трошкови осигурања.

**422-трошкови превоза деце и запослених**

50.000,00 дин. планирано је за трошкове превоза на службеном путу запослених и трошкове дневница.

**423-услуге по уговору** (котизација за семинаре,стручна саветовања,издаци за стручне испите,репрезентација)

Васпитачима је обавезно стручно усавршавање у одређеном броју сати током године по Закону о основама система образовања и васпитања и Закона о предшколском васпитању и образовању.

**424-специјализоване услуге**

Највећи део ових средстава неопходан је за континуирано праћење квалитета намирница, услова рада, хигијене у установи као и за санитарне прегледе за све запослене који су у контакту са храном и децом. Део средстава троши се и на редовно сервисирање ватрогасне опреме и пратеће услуге. По налогу Министарства рада, запошљавања и социјалне политике Установа је актом одредила лице за безбедност и здравље на раду, тако да се и овај расход финансира у оквиру ове апропријације.

**425-текуће поправке и одржавање**

У 2017.години планирано је извођење радова на реконструкцији дела инсталације централног грејања. Ови радови започети су 2014. године када је због финансија извршена замена само дела цевне мреже инсталације централног грејања. У 2017. години планирано је да се ови радови заврше и да на целом објекту буде реконструисана инсталација централног грејања. За ову намену планирана су средства у износу од 500.000,00 динара.

Такође је планирано уређење дворишта (фарбање ограде, поправка дотрајалих справа за игру, обнова зеленила у дворишту) прање тепиха, кречење зидова радних соба и остале текуће поправке и одржавање за шта је планирано 400.000,00 динара.

Поред тога, планирана је и замена дотрајале фасаде на целом објекту за шта је планирано 350.000,00 динара.

**426-материјал**

На овој позицији планирана су средства за набавку намирница за припремање хране, средстава за одржавање хигијене, униформи за запослене, играчака, стручне литература, алaта и ситног инвентара, резервних делова.

**465- Остале дотације и трансфери**

На овој позицији су планирана средства која ће бити обезбеђена умањењем плата за 10%.

**482- Порези, обавезне таксе и пенали**

На овој позицији планирана су средства која су по Закону о професионалној рехабилитацији и запошљавању особа са инвалидитетом сви послодавци дужни да уплаћују у Буџетски фонд за професионалну рехабилитацију и запошљавање особа са инвалидитетом уколико немају запослену особу са инвалидитетом.

Према члану 24. овог Закона послодавац који има од 20 до 49 запослених дужан је да запосли једну особу са инвалидитетом. Како у Предшколској установи „Лане“ нема запослених особа са инвалидитетом а укупан број запослених је 36, установа има законску обавезу месечног учешћа у финансирању зараде за једну особу са инвалидитетом. Ово учешће износи 50% просечне бруто зараде у привреди Републике Србије према последњем објављеном податку Републичког завода за статистику.

**512-машине и опрема**

**512211-намештај**

Планирана је замена дотрајалог намештаја у радним собама у износу од 300.000,00 динара.

**512221- рачунарска опрема**

На овој позицији планирана су средства у износу од 50.000,00 динара у случају потребе за заменом неког од делова рачунарске опреме.

**512252**-**опрема за угоститељство**

Набавка новог ваљка или професионалне веш машине.

Део расхода за плате запослених (411 и 412) и расходи за исплату породиљских боловања финансираће се из средстава трансфера од Републике, а део из пренетих неутрошених средстава из 2016. Године (неутрошена средства од тансфера од Републике који је Предшколска установа добила у децембру 2016.).

Део расхода Предшколске установе ‘’Лане’’ ће се од 2017. Године финансирати из прихода који ће се остварити делатношћу ове установе, а преко рачуна за уплату јавних прихода на рачун буџета општине.

**Расходи Туристичке организације ’’Подгорина’’**

* **415- накнаде трошкова за запослене** – планиран је превоз за два запослена за 12 месеци
* **416- накнаде запосленима и остали посебни расходи-** планирана исплата јубиларне награде за једног запосленог (навршених 10 година)
* **421- стални трошкови** – трошкови платног промета (накнаде за услуге које врши Управа за трезор), трошкови електричне енергије, комуналних услуга, телефона, мобилног и фиксног, интернета, услуге доставе, здравствено осигурање запослених, трошкови закупа.
* **422 – трошкови путовања** – трошкови дневница за службена путовања запсолених
* **423- Услуге по уговору** – услуге одржавања софтвера, репрезентација, поклони, услуге фотокопирања
* **425- текуће поправке и одржавање -** обухвата поравке и одржавање опреме
* **426- материјал** – набавка канцеларијског материјала, стручне литературе, бензина, материјал за одржавање хигијене
* **482 – порези,обавезне таксе и пенали** – Републичке, општинске и судске таксе
* **512 – машине и опрема** набавка опреме.

**Сајам шљива** – Манифестација која се организује у циљу промоције и унапређења туристичких потенцијала и промоције производње и прераде шљиве и стварања локалног бренда препознатљивог као на подручју Србије, тако и Европе.

За 2017. Годину, као и ранијих године, планирани су расходи који се односе на организацију и реализацију Сајма, и то:.

421 – стални трошкови – трошкови телефона, мобилног телефона, интернета

423 – услуге по уговору – Услуге штампања, рекламе и пропаганде, медијске услуге, репрезентација, поклони учесницима и гостима Сајма, награде најуспешнијим учесницима Сајма, припрема и распремање простора, изнајмљивање штандова, бина и озвучење бине, озвучење Сајма, организација концерата, услуге обезбеђења, опремање штандова, снимање и фотографисање, организација осталих активности на Сајму

426 – материјал – канцеларијски материјал, бензин, материјал за одржавање хигијене, остали материјал неопходан за реализацију разних активности на Сајму.

**Меморијал ’’Миленко Павловић’**’ - Организује се у циљу одавања почасти и сећања на хероје из претходних ратова са подручја општине Осечина који су живот дали за одбрану земље.

Расходи који су планирани за 2017. Годину, у вези Меморијала:

423 – услуге по уговору – Услуге штампања, рекламе и пропаганде, репрезентација

426 – материјал – материјал неопходан за реализацију Меморијала, бензин, материјал за одржавање хигијене, остали материјал

**Две обале једна Дрина** – Међународна смотра културно – уметничких друштава општине Осечина и културно – уметничких друштава Републике Српске ради очувања традиције и повезивања младих људи са обе стране Дрине.

Расходи који су планиран за 2017. Годину, у вези ове манифестације:

423 – услуге по уговору – услуге штампања, репрезентација, поклони и награде најуспешнијим културно – уметничким друштвима

426 – материјал неопходан за реализацију ове манифестације.

**Избор за харамбашу Подгорине** – Манифетсација која се организује са циљем очувања традиције и културних вредности нашег краја, такмичење у народном вишебоју, обележавање битке за ослобођење 1806. Године.

Расходи који су плланирани у вези ове манифестације за 2017. Годину:

423 - услуге по уговору – услуге штампања, рекламе и пропаганде, медијске услуге, репрезентација, поклони и награде најуспешнијим учесницима манифестације, извођење уметничког програма

426 – материјал неопходан за реализацију ове манифестације.

**Сабор ловаца Влашић 2017.** – промоција ловног туризма, окупљање ловачких удружења са територије целе Србије са циљем проширења сарадње и упознавање са природним и животињским богатством наше општине.

Расходи који су плланирани у вези ове манифестације за 2017. Годину:

423 - услуге по уговору – услуге штампања, рекламе и пропаганде, репрезентација

426 – материјал неопходан за реализацију ове манифестације.

Део расхода Туристичке организације ’’Подгорина’’ ће се финансирати из прихода који ће се остварити делатношћу ове установе, а преко рачуна за уплату јавних прихода на рачун буџета општине.

У складу са Законом о буџетском систему, Одлука о буџету општине Осечина за 2017. годину садржи и програмски део у коме су средства у укупном износу од 324.955.000 динара распоређена по програмима, а у оквиру програма по програмским активностима и пројектима.

ОПШТИНСКО ВЕЋЕ ОПШТИНЕ ОСЕЧИНА

БРОЈ: 060-48/2016

У Осечини, дана 16.12.2016. год. Председавајући Већа, Драган Алексић, с.р.